钦定古今图书集成/明伦汇编/皇极典/第230卷 > 元
## 钦定古今图书集成/明伦汇编/皇极典/第230卷 > 元

### 太祖

按《元史太祖本纪》：“帝深沉有大略，用兵如神，故能灭
国四十，遂平西夏。其奇勋伟迹甚众。惜乎当时史官
不备，或多失于纪载云。”

### 太宗

按《元史太宗本纪》：“帝有宽弘之量，忠恕之心，量时度
力，举无过事，华夏富庶，旅不赍粮，时称治平。”

====宪宗====按《元史宪宗本纪》：帝刚明雄毅，沉断而寡言，不乐燕
饮，不好侈靡，虽后妃不许之过制。初，太宗朝群臣擅
权，政出多门。至是，凡有诏旨，帝必亲起草，更易数四，
然后行之。御群臣甚严，尝谕旨曰：“尔辈若得朕奖谕
之言，即志气骄逸，志气骄逸而灾祸有不随至者乎？
尔辈其戒之。”

### 世祖

按《元史世祖本纪》，世祖仁明英睿，事太后至孝，尢善
抚下。至元七年，平滦路昌黎县民生子，中夜有光，
诏加鞠养，或以为非宜，帝曰：“何幸生一好人，毋生妒
心也。”八年十二月，宣徽院请以阑遗漏籍等户淘
金，帝曰：“姑止，毋重劳吾民也。”十六年五月癸酉，兀
里养合带言：赋北京、西京车牛俱至，可运军粮。帝曰：
“民之艰苦，尔等不问，但知役民。使今年尽取之，来岁
禾稼何由得种？其止之！”按《马绍传》：绍参知政事桑
哥集诸路总管三十人，导之入见，欲以趣办财赋之
多寡为殿最。帝曰：“财赋办集，非民力困竭必不能，然
朕之府库，岂少此哉！”绍退至省，追录圣训，付太史书
之。

### 仁宗

按《元史仁宗本纪》：至大四年三月，即皇帝位。夏四月
丁未，以太子少保张驴为浙江平章，戒之曰：“以汝先
朝旧人，故命汝往。民为邦本，无民何以为国。汝其上
体朕心，下爱斯民。”丁卯，帝御便殿，李孟进曰：“陛下御
极，物价顿减，方知圣人神化之速，敢以为贺。”帝蹙然
曰：“卿等能尽力赞襄，使兆民乂安，庶几天心克享。至
于秋成，尚未敢必。今朕践祚曾未逾月，宁有物价顿
减之理？朕托卿甚重，兹言非所赖也。”孟愧谢。皇庆
二年十二月，京师以久旱，民多疾疫，帝曰：“此皆朕之
罪也，赤子何罪。”明日，大雪。延祐六年春正月丁巳，
帝御嘉禧殿，谓扎鲁忽赤买闾曰：“扎鲁忽赤人命所
系，其详阅狱辞，事无大小，必谋诸同僚，疑”不能决者，
与省、台臣集议以闻。又顾谓侍臣曰：“卿等以朕居帝
位为安耶？朕惟太祖创业艰难，世祖混一疆宇，兢业
守成，恒惧不能当天心，绳祖武，使万方百姓乐得其
所。朕念虑在兹，卿等固不知也。”十二月癸酉，是夜，
风雪甚寒，帝谓侍臣曰：“朕与卿等居煖室，宗戚昆弟
远戍边陲，曷胜其苦，岁赐钱帛，可不遍及耶？”敕上都、
大都冬夏设食于路，以食饥者。仁宗天性慈孝，聪
明恭俭，通达儒术。尝曰：“修身治国，儒道为切。”又曰：“儒
者可尚，以能维持三纲五常之道也。”平居服御盾素，
澹然无欲，不事游畋，不喜征伐，不崇货利。事皇太后，
终身不违颜色。待宗戚勋旧，始终以礼。大臣亲老，时
加恩赉。大官进膳，必分赐贵近。有司奏大辟，每惨恻
移时，其孜孜为治，一遵世祖之成宪云。按《李邦宁
传》：仁宗为皇太子，丞相三宝奴等用事，畏仁宗英明。
邦宁揣知其意，言于武宗曰：陛下富于春秋，皇子渐
长，父作子述，古之道也。未闻有子而立弟者。武宗不
悦曰：“朕志已定，汝自往东宫言之。”邦宁惭惧而退。仁
宗即位，左右咸请诛之，仁宗曰：“帝王历数，自有天命，
其言何足介怀。”加邦宁开府仪同三司，为集贤院大
学士。以疾卒。

### 英宗

按《元史英宗本纪》，延祐三年十二月，立为皇太子，谓
中书省臣曰：“至尊委我以天下事，日夜寅畏，惟恐弗
堪。卿等亦当洗心涤虑，恪勤乃职，勿有隳坏，以贻君
父忧。”七年春正月戊戌，仁宗不豫，帝忧形于色，夜则
焚香泣曰：“至尊以仁慈御天下，庶绩顺成，四海清晏。
今天降大厉，不如罚殛我身，使至尊永为民主。”辛丑，
仁宗崩。帝哀毁过礼，素服寝于地，日歠一粥。三月十
一日，即皇帝位。夏四月戊寅，有献七宝带者，因近臣
以进，帝曰：“朕登大位，不闻卿等荐贤而为人进带，是
以利诱朕也。其还之。”八月戊午，铁木迭儿以赵世
延尝劾其奸，诬以不敬，下狱，请杀之，并究台、省诸臣，
不允。帝幸凉亭，从容谓近侍曰：“顷铁木迭儿必欲寘
赵世延于死地，朕素闻其忠良，故每奏不纳。”左右咸
称万岁。冬十月戊午，车驾至自上都。诏太常院臣
曰：“朕将以四时躬祀太室，宜与群臣集议其礼，此追
远报本之道。毋以朕劳于对越而有所损。其悉遵典
礼。”十一月丙子朔，帝御斋宫。丁丑，恭谢太庙，至仁
宗太室即流涕，左右感动。英宗性刚明，尝以地震
减膳彻乐，避正殿。有近臣称觞以贺，问：“何为贺？朕方
修德不暇，汝为大臣，不能匡辅，反为谄耶？”斥出之。拜
住进曰：“地震乃臣等失职，宜求贤以代。”曰：“毋多逊，此
朕之过也。”尝戒群臣曰：“卿等居高位，食厚禄，当勉力
图报，苟或贫乏，朕不惜赐。汝若为不法，则必刑无赦。”
《八》、思吉思下狱，谓左右曰：“法者，祖宗所制，非朕所得
私。八思吉思虽事朕日久，今其有罪，当论如法。”尝御
鹿顶殿，谓拜住曰：“朕以幼冲，嗣承大业，锦衣玉食，何
求不得，惟我祖宗栉风沐雨，戡定万方，曾有此乐邪？
卿元勋之裔，当体朕至怀，毋忝尔祖。”拜住顿首对曰“创业惟艰，守成不易，陛下睿思及此，亿兆之福也。”又
谓大臣曰：“中书选人署事，未旬日，御史台即改除之。
台除者，中书亦然。今山林之下，遗逸良多，卿等不能
尽心求访，惟以亲戚故旧更相引用邪？”其明断如此。

### 泰定帝

按《元史赵师鲁传》：泰定中，拜监察御史。元夕，令出禁
中，命有司张灯山为乐。师鲁上言：“燕安怠惰，肇荒淫
之基；奇巧珍玩，发奢侈之端。观灯事虽微，而纵耳目
之欲，则上累日月之明。”疏闻，遽命罢之。赐师鲁酒一
上尊，且命御史大夫传旨，以嘉忠直。

### 顺帝

按《辍耕录》：至元六年二月二十五日，上御玉德殿，命
史臣榻前草诏，黜谪太师伯颜。诏文有云：“‘其各领所
部诏书，到日悉还本卫’。上曰：‘自蚤至暮，皆一日也，可
改‘日’字作‘时’字’。”时伯颜以飞放为名，挟持皇太子在
柳林，意将犯分。诏既成，遣中书平章只理瓦歹赍至
彼处开读，奉皇太子归国，而各枝军马即时散去。盖
一字之中利害系焉。亶！聪明作元后，于此有以见之
矣。　文定王沙剌班，今上之师也，为学士时，尝在左
右，一日体少倦，遂于便殿之侧偃卧，因而就寐，上因
以籍坐方褥，《国语》所谓“朵儿别真”者，亲扶其首而枕
之。后尝患疖额上，上于金钵中取佛手膏，躬与贴之。
上之隆师重道，可谓至矣尽矣。王字敬臣，号《山斋》，畏
吾人。　国朝日进御膳，例用五羊，而上自即位以来，
日减一羊，以岁计之，为数多矣。　太府少监呵鲁奏
取黄金三两为御靴刺花用。上曰：“不可。”因请易以银
而镀金者。上曰：“亦不可。金银首饰也。今民间所用何
物？”对曰：“用铜。”上曰：“可。”右事杨太史所言。太史居官时
日侍上，故知其详。